คณะกรรมการบริษัท มีความเห็นว่า
ในสภาพปัจจุบันบริษัทมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการกำกับหลักทรัพย์และตลาดหลักทรัพย์
โดยเฉพาะในส่วนของการควบคุมภายในที่เกี่ยวกับเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าวนั้น บริษัทมีระบบการควบคุมภายในที่รัดกุมและเพียงพอ
รวมทั้งยังได้มีการจัดตั้งฝ่ายตรวจสอบภายใน
เพื่อทำหน้าที่ในการรายงานผลการตรวจสอบต่อคณะกรรมการตรวจสอบ

บริษัท ได้ให้ความสำคัญใน 5 องค์ประกอบหลักสำหรับการควบคุมภายใน ดังต่อไปนี้

1. องค์กรและสภาพแวดล้อม

บริษัทจัดโครงสร้างองค์กรให้มีความเหมาะสม สามารถอำนวยให้ฝ่ายบริหารดำเนินงานได้อย่าง
มีประสิทธิภาพ และกำหนดเป้าหมายการดำเนินธุรกิจเพื่อเป็นแนวทางการปฏิบัติงานของพนักงาน
และบริษัทได้จัดทำนโยบายการกำกับดูแลกิจการที่ดีเพื่อยึดถือเป็นแนวปฏิบัติสำหรับพนักงานของบริษัท
และบริษัทย่อย

2. การบริหารความเสี่ยง

บริษัทตระหนักถึงความสำคัญของการประเมินความเสี่ยงว่าเป็นเครื่องมือที่บ่งบอกล่วงหน้าถึงสัญญาณ
ที่อาจสร้างความเสียหายให้แก่บริษัท
ดังนั้นบริษัทจึงได้จัดทำการประเมินความเสี่ยงทั้งจากภายในและภายนอกองค์กร
รวมทั้งปัจจัยเสี่ยงที่อยู่นอกเหนือการควบคุมของบริษัท เช่น
ความเสี่ยงจากผลกระทบด้านสิ่งแวดล้อมความเสี่ยงจากอุบัติเหตุระหว่างการขนส่ง เป็นต้น ทั้งนี้
บริษัท ได้ให้มีการกำหนดมาตรการในการบริหารความเสี่ยง
เพื่อเป็นการลดผลกระทบที่อาจเกิดขึ้นกับองค์กรได้
และให้มีการทบทวนมาตรการในการบริหารความเสี่ยงอย่างสม่ำเสมอ

3. การควบคุมการปฏิบัติงาน

บริษัทกำหนดอำนาจและระดับการอนุมัติของแต่ละหน่วยงานไว้
และได้ทำการติดตามตรวจสอบอย่างสม่ำเสมอ กรณีที่มีการทำธุรกรรมกับผู้ถือหุ้นรายใหญ่ ผู้บริหาร
บุคคลที่มีส่วนได้เสีย รวมทั้งผู้ที่เกี่ยวข้องของบุคคลดังกล่าว
บริษัทจะปฏิบัติตามประกาศของตลาดหลักทรัพย์แห่งประเทศไทย เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน นอกจากนี้
บริษัทให้ความสำคัญต่อระบบควบคุมภายใน ในระดับปฏิบัติงานเพื่อให้การดำเนินงานของบริษัท
เป็นไปอย่างมีประสิทธิภาพ
บริษัทจึงได้กำหนดอำนาจหน้าที่ในการดำเนินงานของผู้ปฏิบัติงานผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัท และมีการแบ่งแยกหน้าที่ของผู้ปฏิบัติงาน
ผู้ติดตามควบคุมและประเมินผลออกจากกัน
เพื่อให้มีการถ่วงดุลและตรวจสอบระหว่างกันได้อย่างเหมาะสม นอกจากนี้
ในระบบควบคุมภายในที่เกี่ยวข้องกับด้านการเงินและบัญชี บริษัท
ได้จัดให้มีระบบการรายงานที่ชัดเจนและเพียงพอเพื่อเสนอต่อผู้บริหารสายงานที่รับผิดชอบ

4. ระบบข้อมูลสารสนเทศและการสื่อสาร

บริษัทฯ กำหนดให้มีการพัฒนาระบบสารสนเทศอย่างสม่ำเสมอ
เพื่อให้การปฏิบัติงานเป็นไปอย่างมีประสิทธิภาพ
และเพื่อให้เอื้ออำนวยต่อการปฏิบัติงานของผู้บริหารและพนักงานที่เกี่ยวข้อง
และบริษัทได้ให้ความสำคัญต่อความถูกต้อง เชื่อถือได้ และความทันเวลาของข้อมูลสารสนเทศต่างๆ
โดยเฉพาะข้อมูลที่มีสาระสำคัญ เพื่อให้การตัดสินใจในเรื่องต่างๆ เป็นไปอย่างถูกต้อง และทันท่วงที
โดยบริษัทได้จัดให้มีช่องทางการสื่อสารทั้งภายในและภายนอกองค์กรเป็นไปอย่างมีระบบและมีประสิทธิภาพ
นอกจากนี้ ได้ให้มีการบันทึกข้อมูลทางด้านบัญชี ให้เป็นไปตามมาตรฐานทางบัญชีที่รับรองทั่วไป
และบันทึกข้อมูลทางบัญชีอย่างสม่ำเสมอ
และในด้านของสารสนเทศที่จัดส่งให้แก่คณะกรรมการบริษัทและผู้ถือหุ้นบริษัท
ดำเนินการจัดส่งเป็นการล่วงหน้าก่อนวันประชุมเพื่อให้มีข้อมูลเพียงพอต่อการตัดสินใจ

5. ระบบการติดตามประเมินผล

บริษัทฯ จัดให้มีระบบข้อมูลที่มีประสิทธิภาพเพื่อให้คณะกรรมการบริษัท
และผู้บริหารสามารถติดตามข้อมูลได้อย่างถูกต้องและทันท่วงที พร้อมกับสามารถทบทวนประเมินผล
แนะนำและปรับปรุงเกี่ยวกับแผนการ ดำเนินธุรกิจได้
ควบคู่ไปกับฝ่ายตรวจสอบภายในที่ทำการตรวจสอบการปฏิบัติงานอย่างต่อเนื่องตลอดทั้งปี
ซึ่งฝ่ายตรวจสอบภายในได้ดำเนินการตรวจสอบระบบควบคุมภายในอย่างสม่ำเสมอตามแผนงานการตรวจสอบประจำปี
และจัดส่งรายงานการตรวจสอบให้แก่คณะกรรมการตรวจสอบ ซึ่งในปัจจุบัน
ยังไม่พบข้อบกพร่องที่เป็นสาระสำคัญโดยฝ่ายตรวจสอบภายในมีหน้าที่ตรวจสอบเพื่อให้มั่นใจได้ว่าการปฏิบัติงานหลักและกิจกรรมทางการเงินที่สำคัญของบริษัทได้ดำเนินการอย่างมีประสิทธิภาพภายใต้แนวทางที่กำหนด
และกฎระเบียบ ข้อบังคับของหน่วยงานราชการที่เกี่ยวข้อง